Det populære badeland nær Hanstholm holder lukket fra 10. november til 10. februar.

- Badelandet er lukket på grund af energikrisen. Sådan står der lige nu på Vigsø Feriecenters hjemmeside . Den midlertidige lukning af det tropisk varme svømmeland begrundes af feriecenteret med manglen på træpiller. - Der mangler træpiller i landet på nuværende tidspunkt, så dem, der er, kan bruges bedre (end til at varme badelandet op red.), skriver Vigsø Feriecenter i en kommentar på Facebook . Vandet i badelandet er altid omkring 29 -30 grader og luften minimum 30 grader. Det varmes op med træpiller. Grundet færre gæster om vinteren, finder man det derfor ikke moralsk forsvarligt at holde åbent. Feriecenteret har i alt 175 huse omkring badelandet. Her oplyser de, at der trods lukningen af badelandet stadig kan bookes huse i november og december - med rabat. Noget, der ikke falder i god jord hos alle. - Forstår jer godt, men vi kommer for badeland. Det tænker jeg, mange gør, skriver en af gæsterne blandt andet i en kommentar på Facebook. En anden skriver: - Så bliver I da fri for at børnefamilier kommer, hvortil feriecenteret svarer: - Det er bestemt ikke et ønske at blive fri for nogen - ej heller børnefamilier. Men der er så få udlejninger i hverdagene de kommende uger, at vi med al rimelighed ikke kan forsvare, badelandet skal være varmet op uden gæster.